Foto: AP Venesuelaning Amasonas shtatida Mi-17 vertolyoti qulagan joy topilgani haqida OAV tomonidan tarqatilgan xabar haqiqatga to‘g‘ri kelmaydi. Bu haqda mamlakat aloqa va axborot vaziri Ernesto Vilegas tvitterda ma’lum qildi. "Ayni vaqtda qurolli kuchlarning Mi-17 vertolyotini qidirish davom etmoqda. Uning ekipaji Amasonas shtatida aloqaga chiqmay qo‘ygan. Vertolyotning topilgani haqida matbuotda paydo bo‘lgan xabar haqiqatga to‘g‘ri kelmaydi", deb aytdi Vilegas. U qidiruv operatsiyasida 8 ta harbiy havo kemasi ishtirok etayotgani va ular murakkab ob-havo sharoitlarida ish olib borishayotganini qo‘shimcha qilgan. Vazir qurolli kuchlar "vertolyot, ekipaj va yo‘lovchilar" topilmaguncha qidirishni davom ettirishlarini aytdi. Yo‘qolgan vertolyot bortida, turli ma’lumotlarga ko‘ra, 14-16 kishi bo‘lgan. Avvalroq Universal gazetasi vertolyot halokatga uchraganini, unda 16 kishi: 11 harbiy va 5 nafar fuqaro bo‘lganini ma’lum qilgandi.